《挽刘公弼》
宋代·王庭圭

弟兄词赋喧场屋，晚岁乡闾誉益哗。窗下残编雕草木，壁间遗翰走龙蛇。

蜡馀几緉游山屐，书满千篇载鹿车。痛惜蒲轮迎未果，寝门来哭泪横斜。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。